### Beslutning

Godkendt.

### Sagsfremstilling

### Resume og sagens baggrund

Gammelrand Beton A/S har anmodet Kalundborg kommune om at igangsætte en planproces, der kan give grundlag for at opføre en ny blokfabrik på [adresse], Svebølle. Ejendommen ligger i landzone, i umiddelbar nærhed til den eksisterende fabrik i [adresse], men nord for [adresse]. At realisere projektet forudsætter, at der udarbejdes et tillæg til kommuneplanen, der udlægger arealet til erhverv, samt en lokalplan mv., herunder indledningsvis at indkalde ideer og forslag til kommuneplanlægningen. Sagen lægger op til udvalgets stillingtagen til, om planprocessen skal sættes i gang.

### Indstillinger

Chefen for Plan, Byg og Miljø indstiller, at der indkaldes ideer og forslag til kommuneplanlægningen med henblik på at planlægge for opførelsen af en ny blokfabrik til [adresse], på lokaliteten.

### Behandling

Teknik- og Miljøudvalget.

### Sagsfremstilling

*Baggrund*

Der har i en længere periode forud for denne ansøgning været en dialog mellem [adresse] og administrationen om grundlaget for at etablere en ny fabrik. Virksomheden ansøgte om at få sagen behandlet ved en landzonetilladelse og administrationen undersøgte positivt muligheden for dette. Men forskellige forhold og arealbindinger gør, at det ansøgte nødvendigvis må behandles efter planlovens bestemmelser om kommune- og lokalplanlægning. På denne baggrund har virksomheden via tilknyttet konsulent (Niras) anmodet kommunen om at igangsætte en planlægningsproces.

*Projektet*

Planlægningen vil omfatte en ny fabrik på ca. 2550 m2 med dertilhørende lager- og oplagsplads. Ansøger anfører, at den nuværende fabrik er nedslidt, og at der er behov for en ny fabrik, der kan supplere den eksisterende produktion af betonelementer. Arealet ligger i et råstofindvindingsområde, og placeringen er hensigtsmæssig pga. nærheden til de eksisterende fabriksfaciliteter, herunder til skærvefabrikken, der leverer sand og grus til produktionen. Herved kan transporten af materialer foregå udelukkende internt.

Ansøgning med tilhørende kortbilag er vedlagt som bilag 1.

*Planforhold*

Projektområdet ligger i landzone, omfattet af råstofgraveområde Regionens Råstofplan 2020 og kommuneplanens retningslinjer for Råstof, jf. Efterbehandling af [adresse] graveområde, områdetype 1, *naturzone.*

[adresse] har oplyst, at regionen kan udstede et forhåndstilsagn om, at når råstofferne er indvundet på arealet vil regionen udtage det af råstofplanen som graveområde. Herved vil der ikke være konflikt mellem planerne, uanset at Råstofplanen først revideres i 2024.

[adresse] har sin nuværende fabrik på sydsiden af [adresse]. Denne fabrik er omfattet af kommuneplanens rammeområde S6.E01, som er udlagt Erhvervsområde til tungere erhverv med relation til råstofindvinding. Der er desuden en gældende Lokalplan nr. 6.4 for et område til betonvareindustri (1995). Det vil være nærliggende at en planlægning for det nye projektområde tager afsæt i denne eksisterende planlægning.

*Administrationen anbefaler*

Administrationen anbefaler, at der indkaldes ideer og forslag til kommuneplanlægningen med henblik på at udarbejde tillæg til kommuneplanen, der udpeger anlægsområde til erhverv i form af blokfabrik med tilknyttet lager- og oplagsplads.

Teknik- og Miljøudvalget vil herefter få forelagt sagen igen med henblik på at tage stilling til det videre forløb, og om hvorvidt planprocessen skal fortsætte.

### Økonomiske konsekvenser

Ingen.

### Sagens forløb

06-01-2022 Teknik- og Miljøudvalget
Godkendt.